Ian Jeffs mun þjálfa kvennalið ÍBV á næsta tímabili en þetta staðfesti Jón Ólafur Daníelsson, núverandi þjálfari ÍBV, við Fótbolta.net í gærkvöld.
"Nýjustu fréttir hjá ÍBV eru að Ian Jeffs verður aðalþjálfari og ég stíg til hliðar eftir aðeins 8 ár í þessu", sagði Jón Ólafur léttur í bragði þegar við náðum af honum tali eftir 3-1 sigur á Val og spurðum hann út í hugsanlegar breytingar á þjálfarateymi liðsins.
"Það er ekkert leyndarmál. Hann kom inn í þetta með mér núna í sumar og hann mun halda áfram að spila á næsta ári þannig að við verðum saman með þetta en hann fer algjörlega með ferðina, ég verð bara pjakkurinn sem verður að aðstoða hann."
"Ég ætlaði aldrei að vera þjálfari á þessu tímabili en það var nú kannski ekkert annað sem var í boði. Svo kemur þetta pínulítið eins og guðsgjöf að fá Jeffs inn í þetta. Ég vissi alveg að minn tími var liðinn í þessu en við virðumst hafa svipaðar hugmyndir um þetta og náum ágætlega saman þannig að vonandi gengur þetta betur á næsta ári," sagði Jón Ólafur Daníelsson, fráfarandi aðalþjálfari og verðandi aðstoðarþjálfari kvennaliðs ÍBV.